Bent Bøgsted (DF), 2004-01-27:
Nu har vi haft debatten om en sikkerhedsmekanisme, en 7-års-overgangsordning vedrørende østudvidelsen.
I den forbindelse vil jeg gerne takke beskæftigelsesministeren for beskæftigelsesministerens indledende tale til B 63 her om en 7-års-overgangsordning.
Jeg vil også gerne takke partierne her i Folketinget for debatten, selv om jeg nok må erkende, at der ikke var
så mange positive tilkendegivelser.
Det kunne man måske også godt forestille sig var svært at forvente, eftersom seks partier har indgået en fælles aftale om en sikkerhedsmekanisme ved østudvidelsen. Jeg vil også gerne takke Enhedslisten for synspunkterne vedrørende østudvidelsen.
Vi er ikke enige, men vi er alligevel modstandere af, at vi skal have den sikkerhedsmekanisme.
Det er så af forskellige årsager, vi er imod sikkerhedsmekanismen.
Det er jo ikke lige den måde, man får den ledighed, vi har i Danmark, nedbragt på, at man siger: Jamen
I behøver ikke at søge efter arbejdskraft gennem arbejdsformidlingen her i Danmark.
I kan bare ansætte østeuropæere, de er dygtige arbejdere, det er der ingen tvivl om.
Det er lidt misvisende, og jeg har lidt svært ved at forstå, at det skal være sådan.
Til hr. Jens Vibjerg: Jamen jeg må jo nok erkende, at der egentlig blev sagt ingenting ud over, at der ikke var nogen bekymring for presset på danske arbejdspladser, selv om der er en stigende interesse.
Men selvfølgelig, som beskæftigelsesministeren tidligere har sagt, glipper alt andet, så er der konflikten.
Det er da også en mulighed.
Hr. Jan Petersen var godt nok ikke ordfører på området her, men var alligevel med til at forhandle sikkerhedsmekanismen igennem, og hr. Jan Petersen bebrejder Dansk Folkeparti for at ville lukke helt af og ikke at have bevæget sig i holdningen til østeuropæerne.
Jeg må jo nok sige, at jeg håber, at hr. Jan Petersen hører efter; det gør
han nok ikke, og det er så det.
Dansk Folkeparti har flere gange sagt, og jeg har i hvert fald flere gange sagt til pressen, at vi var klar til at lave en styringsmekanisme med en 7-års-overgangsordning, så vi kunne styre tilgangen af arbejdskraften og vide, hvem og hvor mange der kom ind på de danske arbejdspladser. Men der er ikke den store interesse for at høre det, så det må vi tage, som det er.
Fru Anne Grete Holmsgaard var inde på illegalt arbejde.
Problemet er, som jeg ser det, i den 6-måneders-periode, hvor de kan rejse rundt og søge arbejde.
Der er det svært at se, hvordan vi skulle kontrollere, hvad de laver, imens de rejser rundt for at søge arbejde.
Jeg er sikker på, at fagbevægelsen får et stort arbejde med at holde kontrol.
Det har de i dag, og det tror jeg egentlig også de vil få fremover.
Men Dansk Folkeparti håber selvfølgelig, at det bliver begrænset, for det har ingen interesse for nogen af os, at der skal være en gruppe, der rejser rundt og arbejder uden kontrol.
Så kunne jeg konstatere, at hr. Lars Barfoed sagde, at De Konservative var meget tilfredse med aftalen, og det er jeg egentlig også overbevist om at de er, så der er ikke så meget at sige til det.
Hr. Lars Barfoed har den holdning, at han melder klart ud, når der er noget, og det skal han også have tak for.
Hr. Anders Samuelsen mener, at det er en ren og skær skræmmekampagne fra Dansk Folkepartis side, og det kan jeg i hvert fald sige til salen her - nu er hr. Anders Samuelsen gået, og det er igen et tegn på, at der er ikke den store interesse for det - at det ikke er tilfældet.
Vi har holdt os til de tegn, der var på, hvad der kunne ske ved udvidelsen.
Vi havde hellere set, at vi i forbindelse med optagelsen af de nye EU-lande havde brugt måske 6-7 til at hjælpe de nye østeuropæiske lande med at blive bygget op til en standard, der nærmede sig den europæiske, og når de så var bygget op, var de klar til at kunne gå ind som fuldgyldige medlemmer uden nogen begrænsninger.
Det var faktisk den løsning, vi allerhelst havde set, men det var der ikke så meget lydhørhed over for, for det skulle gå stærkt med at udvide EU.
Skidt med alt andet, bare man fik udvidet EU med så mange lande som muligt, og vi er nok ikke færdige endnu med den udvidelse, for jeg tror faktisk, der er nogle nede i EU, der sidder og kigger på, at EU skal være en stormagt.
Frem for andre steder skal det hele samles og koncentreres om EU, og så drejer det sig om at få så mange lande med som muligt i stedet for at lave gode samarbejdsaftaler.
Jeg tror, jeg vil holde mig til det og så takke for debatten her i salen og erkende, at vi ikke kommer videre med den sag her.